लोह्ड़ी सरबन्धी जागतें दियां केईं चाल्लीं दियां खेड्डां डुग्गर च प्रचलत न। ग्राएं च "हरणा-हरणा" दी खेढ प्रमुख ऐ। किश जागत ऊंटै पर चढ़ियै सस्सी-पुन्नू बनियै खुशी आलें घरें दा बधाई मंगदे न। जम्मू शैह्रा च लोह्ड़ी दे तिहारै पर इक खास किस्म दा नाच, जिसी "छज्जा डांस" गलाया गेदा ऐ, नच्चेआ जन्दा ऐ। लोह्ड़ी शा केईं पुज्ज जागत थोड़े-थोड़े पैसे पाइयै छज्जा बनाना शुरू करी दिन्दे न। छज्जा ‘पालां पांदे मोरै दी शक्ली दा इक पक्खा’ जन होंदा ऐ। एह् छज्जा बांसै दे ढांचे पर रंग-बरंगे गुड्डी-कागद ते कनारी-गोटा लाइयै बनाई दी इक बड्डी जनेही खडाल जन होंदी ऐ। लोह्ड़ी आले दिन जागतें दी हर इक टोली अपना-अपना छज्जा मजूरै गी चकाइयै कन्नै दौं-त्रै ढोलिये लेदे घरा दा निकली पौंदी ऐ। हर इक जागतै दै हत्थ दौं-दौं लौह्के-लौह्के डंडे होंदे न। इनें डडें गी डंडारसां गलाआ जन्दा ऐ। ए जागत लोकें दे घरें जाई बड़दे न ते फी नच्ची-नच्ची ठुर-ठुर करने आली ठंडू च गर्मो-गर्म होई जन्दे न। निक्के-निक्के जागतें गी भाएं दौं-पंज रपे देइयै बशक्क पतेआई लौ पर बड्डे-बड्डें जागत पंजीएं-पंजाएं शा घट्ट गल्ल गै नेईं करदे। जिन्ना चिर मूंह्-मंग्गे पैसे नेईं थ्होन जागत भांगड़ा नाच ते धमाच्चड़ नाच नच्ची-नच्ची फामे होई जन्दे न। रातीं लै घरें च लोह्ड़ी बाली जन्दी ऐ ते औह्रतां दित्तियां जन्दियां न।